Z A P I S N I K


s 32. sjednice Vijeća Gradske četvrti Sesvete, održane 23. prosinca 2019., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:

Petar Bajan, Željko Blažinović, Antun Bošnjaković, Marko Brkić, Maja Buljubašić, Željko Grbavac, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Ivan Okičan, Mladen Šturlić-Tupek, Nataša Vučkov, Zlata Trošelj. 

Opravdano odsutan: 
Boris Matoic

Nazočni radno:
- Borko Samec - glavni i odgovorni urednik portala Sesvete Danas
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara predsjednik Vijeća Stjepan Kezerić,  pozdravlja nazočne članove Vijeća i radno nazočne, zahvaljuje na odazivu, konstatira da je prisutno 17 članova Vijeća, te da Vijeće može pravovaljano odlučivati. 
            Prije prihvaćanja dnevnog reda, predsjednik napominje da su članovi Vijeća primili zapisnik s 31. sjednice Vijeća te bi sukladno Poslovniku o radu Vijeća trebalo prihvatiti zapisnik ukoliko nema primjedbi na isti.

/ Ivanka Gregoranić napustila je sjednicu u 17,05 /

Kako primjedbi nije bilo, Vijeće je većinom glasova s 14 glasova „za“ i 2 suzdržana usvojilo zapisnik s 31. sjednice Vijeća Gradske četvrti Sesvete održane 28. studenoga 2019. 

Stjepan Kezerić potom je pročitao prijedlog dnevnog reda 32. sjednice. Navodi da se koordinator za nastavak izgradnje Branimirove ulice g. Anto Plazonić ispričao zbog nemogućnosti dolaska te predlaže da se iz dnevnog reda izostavi točka Izvješće koordinatora za nastavak izgradnje Branimirove ulice oko stanja otkupa zemljišta za izgradnju novih etapa Branimirove ulice. Isto je prihvaćeno većinom glasova, s 15 glasova „za“  i 1 suzdržanim. Predložio je da se dnevni red dopuni točkom Prijedlog zaključka o prijedlogu Plana lokacija za dodjelu javnih površina za postavljanje reklama i reklamnih panoa namijenjenih za komercijalno oglašavanje – davanje mišljenja. Isti je prihvaćen većinom glasova, s 15 glasova „za“  i 1 suzdržanim. Također se glasalo da se navedeni prijedlog dopune - većinom glasova, s 15 glasova „za“  i 1 suzdržanim -  stavi u dnevni red kao točka broj 4. Na dopunjeni dnevni red nije bilo prigovora, te je Vijeće većinom glasova, s 15 glasova „za“ i 1 suzdržanim usvojilo sljedeći:


DNEVNI RED :

1. Prijedlog Zaključka o izmjeni Financijskog plana Gradske četvrti Sesvete za 2019.
2. Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
3. Prijedlog Zaključka o imenovanju Parka Roberta Zadre
4. Prijedlog Zaključka o prijedlogu Plana lokacija za dodjelu javnih površina za postavljanje reklama i reklamnih panoa namijenjenih za komercijalno oglašavanje – davanje mišljenja
5. Razno

/ Prelazi se na rad po dnevnom redu /

Ad 1)

	Stjepan Kezerić otvorio je raspravu.
	Stipe Jurić dao je pojašnjenje kako se neiskorištena sredstva od 1.072.000,00 kn s pozicije za naknade članovima vijeća gradskih četvrti i vijeća mjesnih odbora prebacila na poziciju Plana komunalnih aktivnosti Gradske četvrti Sesvete u 2019.
	Dražen Markota je rekao da se članovi vijeća gradskih četvrti i vijeća mjesnih odbora ukoliko ne dolaze na sjednicu oduzima naknada ili dio naknade. Ukupan iznos neisplaćenih naknada zbog nedolaska je ovakva visoka svota.
	Stjepan Kezerić rekao je kako se kasno saznalo za ta sredstva, ali veći dio će biti utrošen.
Kako nije bilo daljnjih primjedbi Vijeće Gradske četvrti Sesvete je većinom glasova - 13 glasova „za“, 1 “protiv“  i 2 suzdržana donijelo


Zaključak
o izmjeni Financijskog plana Gradske četvrti Sesvete za 2019.

/ Zaključak se prilaže zapisniku sjednice /


Ad 2)

Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti Sesvete u 2019. te otvara raspravu.
Vladimir Marić pitao je koliki je ukupni iznos investicije za Ulicu Andrije Kašića Miošića.
Stjepan Kezerić i Dražen Markota potvrdili su kako se dalje ide u ukupnu obnovu Ulice Andrije Kašića Miošića, sada su napravili ogranak ulice. Ukupni iznos investicije je blizu 2.000.000,00 kuna.
Kako nije bilo daljnjih primjedbi, Vijeće je većinom glasova, s 12 glasova „za“, 1 “protiv“  i 3 suzdržana donijelo


Zaključak 
o izmjeni Plana komunalnih aktivnosti Gradske četvrti Sesvete u 2019.

/ Zaključak se prilaže zapisniku sjednice /

Ad 3)

Stjepan Kezerić obavještava o prijedlogu Gradskog ureda za branitelje da se neimenovana zelena površina, omeđena s juga, zapada i istoka Ninskom ulicom, južni dio k.č. 1938/1. k.o. Sesvete, odnosno  s južne strane od Doma zdravlja Zagreb Istok, u Sesvetama - imenuje kao Park Roberta Zadre. Stjepan Kezerić istaknuo je kako je Robert Zadro bio legendarni branitelj Vukovara i heroj Domovinskog rata koji je 1992. godine poginuo u obrani Kupresa.
	Tihomir Lukanić rekao je da će podržati inicijativu te je pitao tko je predlagatelj.
	Stjepan Kezerić odgovorio je kako je prijedlog Gradskog ureda za branitelje, a da ga Vijeće Gradske četvrti Sesvete može poduprijeti.

/ Željko Blažinović pristupio je sjednici u 17,15 /


Kako nije bilo daljnjih primjedbi Vijeće Gradske četvrti Sesvete jednoglasno je donijelo

Zaključak
o imenovanju Parka Roberta Zadre

/ Zaključak se prilaže zapisniku sjednice /

/ Dražen Markota napustio je sjednicu u 17,16 /


Ad 4)	

Stjepan Kezerić obavještava da je Gradski ured za prostorno uređenje, izgradnju Grada, graditeljstvo, komunalne poslove i promet - Sektor za pravne i financijske poslove zatražio davanje mišljenja o prijedlogu Plana lokacija za dodjelu javnih površina za postavljanje reklama i reklamnih panoa namijenjenih za komercijalno oglašavanje.
Stipe Jurić navodi da su lokacije u Sesvetama pod rednim brojem 112.-114., točne mikrolokacije će biti određene naknadno kroz određen postupak ishođenja mišljenja Ministarstva unutarnjih poslova i gradskog upravnog tijela nadležnog za promet, zaštitu spomenika kulture i prirode te zelenila. 
Stjepan Kezerić rekao je kako se mogu predložiti i druge nove lokacije za postavljanje reklama i reklamnih panoa namijenjenih za komercijalno oglašavanje te je otvorio raspravu o prijedlogu Plana.
Tihomir Lukanić kazao je kako su materijali stigli u zadnji čas i kako nije točno precizirana lokacija postavljanja reklamnih panoa. Iz tog razloga neće podržati prijedlog Plana lokacija.
Damir Kostanjski dao je pojašnjenje kako izgledaju „City light“ reklamne vitrine, one mogu biti i dio autobusne nadstrešnice.
Marko Brkić pitao je komu idu novci od oglašavanja.
Stjepan Kezerić odgovorio je da novac ide u gradski proračun.

Kako daljnjih primjedbi ni komentara  nije bilo, Vijeće Gradske četvrti Sesvete većinom glasova, s 13 glasova „za“, 1 glasom „protiv“ i 2 suzdržana donijelo je

Zaključak
 o prijedlogu Plana lokacija za dodjelu javnih površina za postavljanje reklama i reklamnih panoa namijenjenih za komercijalno oglašavanje

/ Zaključak se prilaže zapisniku sjednice /



Ad 5)

Stjepan Kezerić otvorio je raspravu.
Nataša Vučkov kazala je kako su ju kontaktirali građani iz Vugrovca Gornjeg o problemu slijevanja voda na prometnicu u Vukasovu ulicu. Upozorila je da će se sa smanjivanjem temperatura i smrzavanjem vode na prometnici stvoriti realna opasnost za sve koji tu prometnicu koriste.
Stjepan Kezerić rekao je kako se od strane Vijeća Gradske četvrti Sesvete reagiralo te zatražilo od nadležnih ureda i službi iznalaženje rješenja.
Stipe Jurić objasnio je kako se radi o kanalu koji je zacijevljen, a  problem nastaje zato što je dio cijevi polomljen te nije moguće pročišćavanje. Vijeće Gradske četvrti Sesvete zatražilo je izmjenu polomljenih cijevi kako bi se omogućilo normalno otjecanje vode.
Nataša Vučkov kazala je kako su građani iz Vugrovca Gornjeg zatražili postavljanje znaka koji upozorava na led na prometnici. Istaknula je kako će zapisnik od policije o stanju prometnice doći u Gradsku četvrt Sesvete.
Marko Brkić upozorio je na velik broj prometnih nesreća na križanju Kašinske ceste i Bistričke ulice. Tijekom ljeta, zbog krošnji drveća, znak „stop“ je sakriven te dio vozača koji ne poznaju prometnicu previdi taj znak. Predložio je da se na Bistričkoj ulici postavi dodatna vertikalna svjetleća signalizacija koja označava obavezno zaustavljanje i da se radi o sporednoj prometnici. Marko Brkić rekao je kako su mu se obratili građani iz Čakovečke ulice koji su upozorili na povećanje prometa od kad je Planinska ulica postala jednosmjerna. Radi se o prometnici bez nogostupa te postoji opasnost za pješake.
Stjepan Kezerić odgovorio je da se može predložiti da Čakovečka ulica postane jednosmjerna kao i Planinska ulica.
Tihomir Lukanić kazao je kako je dobio odgovor vezano uz njegovo traženje da se na autobusnom stajalištu u Glavnoj ulici u Sesvetskim Selima postavi nadstrešnica. U odgovoru nadležnog gradskog ureda rečeno je da na spomenutoj lokaciji nije moguće postaviti nadstrešnicu. Zatražio je da se od nadležnoga gradskog ureda opet zatraži iznalaženje rješenja za postavu nadstrešnice u Glavnoj ulici u Sesvetskim Selima. Južno od Osnovne škole Sesvetska Sela u Letničkoj ulici postoji autobusno stajalište gdje nema autobusne nadstrešnice. Tihomir Lukanić zamolio je da se pošalje traženje za postavom nadstrešnice i na toj lokaciji.
Stipe Jurić rekao je kako je nogostup na tom autobusnom stajalištu na metar i pol te ne postoje minimalni tehnički uvjeti za postavu nadstrešnice. Kako bi se omogućilo postavljanje treba ukloniti ogradu u privatnom vlasništvu i dobiti suglasnost vlasnika zemljišta za postavljanje nadstrešnice.
Željko Blažinović pitao što je s radovima na križanju u Soblincu.
Stjepan Kezerić odgovorio je kako je bio na sastanku u Gradskom uredu za prostorno uređenje, izgradnju Grada, graditeljstvo, komunalne poslove i promet te mu je obećano da će radovi krenuti u roku od 15 dana. Završen je javni natječaj i izabran izvođač. Navodi da je upozorio pomoćnika pročelnika g. Krunoslava Tepeša da građani prigovaraju zbog kašnjenja početka radova.
Željko Blažinović zamolio je da se na iduću sjednicu Vijeća Gradske četvrti Sesvete pozove pročelnik Gradskog ureda za prostorno uređenje, izgradnju Grada, graditeljstvo, komunalne poslove i promet g. Dinko Bilić kako bi objasnio zašto radovi još nisu počeli i kada će radovi krenuti.
Stjepan Kezerić složio se s prijedlogom Željka Blažinovića, smatra da bi bilo dobro pozvati sve relevantne sugovornike vezano uz taj predmet pa tako i predstavnike Hrvatskih cesta.
Antun Bošnjaković upozorio je kako tabla u Ulici Oskara Hermana nije vraćena na prvotno mjesto nakon što je uklonjena prilikom radova Vodoopskrbe i odvodnje d.o.o. Istaknuo je da se građani koji dolaze prvi put u ulicu ne mogu snaći bez table te je zatražio postavu iste. Također navodi da već sada postoji dosta udarnih rupa na produžetku Horvatove ulice prema Branovečini. Smatra da je spomenuti put potrebno nasuti frezanim asfaltom kako bi se omogućilo sigurno prometovanje.
Željko Blažinović istaknuo je kako se tim putem od Horvatove ulice prema Branovečini onima koji dolaze iz sjevernog dijela Starog Brestja i Novoselca skrati put prema gradu za tri kilometra. 
Stjepan Kezerić rekao je kako se radi o najvažnijem alternativnom pravcu kada krenu radovi na Brestovečkoj ulici. Na spomenutom putu postoji problem s imovinsko-pravnim odnosima, nastoji se od vlasnika prikupiti suglasnosti za radove, no pitanje je kako će to ići.
Antun Bošnjaković odgovorio je kako taj put vodi upravo do parcela poljoprivrednog zemljišta vlasnika puta, oni od uređenja tog puta imaju samo koristi.
Stjepan Kezerić i Antun Bošnjaković kratko su još izvijestili o rješavanju imovinsko-pravnih odnosa kako bi se omogućili asfalterski radovi.
Vladimir Marić predložio je da koordinator za nastavak izgradnje Branimirove ulice g. Ante Plazonić, ukoliko nije u mogućnosti prisustvovati sjednici, dostavi svoj izvještaj elektroničkim putem kako bi članovi Vijeća Gradske četvrti Sesvete bili obavješteni o stanju otkupa zemljišta za izgradnju novih etapa Branimirove ulice te izrade projektne dokumentacije.
Stjepan Kezerić odgovorio je kako je Ante Plazonić nedavno podnio izvještaj, danas je spriječen, a vjerojatno će na idućoj sjednici biti u mogućnosti podnijeti svoj izvještaj.
Vladimir Marić rekao je kako građani Sesvetskog Kraljevca imaju problema s dostavom pošte jer područje Mjesnog odbora Sesvetski Kraljevec od 1991. godine nije zasebno naselje nego pripada naselju Sesvete. Predložio je da se idući mjesec organizira sastanak predsjednika Vijeća Gradske četvrti Sesvete s predsjednicima Vijeća Mjesnog odbora Kobiljak i Vijeća Mjesnog odbora Sesvetski Kraljevec kako bi se progovorilo o inicijativi osnivanja zasebnog naselja Sesvetski Kraljevec.
Stjepan Kezerić, Mira Halapa, Željko Blažinović i Zlata Trošelj izvjestili su o organizaciji humanitarne akcije članova Vijeća Gradske četvrti Sesvete. Zaključili su kako se s prikupljenim sredstvima treba pomoći socijalno ugrožena obitelj iz Prekvršja. Novac će biti utrošen za plaćanje drva ili režija, a na idućoj će se sjednici račun predočiti svim članovima Vijeća.

Daljnje rasprave nije bilo, te je Vijeće završilo s radom u 17,55.

KLASA: 026-02/19-001/448
URBROJ: 251-06-11-12-19-2
Sesvete, 23. prosinca 2019.

Zapisnik sastavio:
Petar Vukelić								Predsjednik Vijeća
								         Gradske četvrti Sesvete

